CELEX: 32018D0607(01)
Language: sl
Date: 2018-06-06 00:00:00
Title: Izvedbeni sklep Komisije z dne 6. junija 2018 o oblikovanju delovnega programa za oceno vlog za obnovitev odobritev aktivnih snovi, ki jim bo odobritev potekla v letih 2022, 2023 in 2024, v skladu z Uredbo (ES) št. 1107/2009 Evropskega parlamenta in Sveta (Besedilo velja za EGP.)

7.6.2018   
            
            
               SL
            
            
               Uradni list Evropske unije
            
            
               C 195/20
            
         IZVEDBENI SKLEP KOMISIJE
   z dne 6. junija 2018
   o oblikovanju delovnega programa za oceno vlog za obnovitev odobritev aktivnih snovi, ki jim bo odobritev potekla v letih 2022, 2023 in 2024, v skladu z Uredbo (ES) št. 1107/2009 Evropskega parlamenta in Sveta
   (Besedilo velja za EGP)
   (2018/C 195/07)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 18 Uredbe,
   ob upoštevanju naslednjega:
   
               (1)
            
            
               Številnim aktivnim snovem, ki so bile odobrene v skladu z Uredbo (ES) št. 1107/2009 in so navedene v delih B in E Priloge k Izvedbeni uredbi Komisije (EU) št. 540/2011 (2), bo odobritev potekla med 1. januarjem 2022 in 31. decembrom 2024. Del C Priloge k Izvedbeni uredbi Komisije (EU) št. 686/2012 (3) navaja te aktivne snovi in državam članicam dodeljuje njihovo ocenjevanje, pri čemer za vsako aktivno snov določa državo članico poročevalko in soporočevalko za namene postopka obnovitve.
            
         
               (2)
            
            
               Ob upoštevanju časa in virov, ki so potrebni, da države članice in Evropska agencija za varnost hrane ocenijo vloge za obnovitev odobritev za zadevne aktivne snovi, je treba oblikovati delovni program, ki bo združeval podobne aktivne snovi ter določil prednostne naloge na podlagi skrbi za varovanje zdravja ljudi in živali ali okolja, kot je določeno v členu 18 Uredbe (ES) št. 1107/2009.
            
         
               (3)
            
            
               Primerno je zagotoviti opredelitev snovi, za katere se glede na njihove lastnosti pričakuje, da morda ne bodo izpolnjevale meril za odobritev iz točk od 3.6.2 do 3.6.5 in iz točke 3.7 Priloge II k Uredbi (ES) št. 1107/2009, ter jih prednostno oceniti.
            
         
               (4)
            
            
               Med aktivnimi snovmi, ki so navedene v delu C Priloge k Izvedbeni Uredbi (EU) št. 686/2012, je primerno opredeliti tiste snovi, ki so v delu E Priloge k Izvedbeni uredbi (EU) št. 540/2011 navedene kot kandidatke za zamenjavo, za katere se glede na njihove lastnosti pričakuje, da obdobje odobritve ne bo presegalo sedem let. Primerno je opredeliti tudi snovi, ki so navedene v Prilogi k Izvedbeni uredbi Komisije (EU) 2015/408 (4) kot kandidatke za zamenjavo. V okviru programa bi jih zato bilo treba prednostno oceniti.
            
         
               (5)
            
            
               Aktivne snovi fluksapiroksad, biksafen, sedaksan, penflufen in pentiopirad imajo podobne lastnosti. Aktivne snovi dinatrijevi fosfonati in kalijevi fosfonati imajo podobne lastnosti. Aktivne snovi evgenol, geraniol in timol imajo podobne lastnosti. Aktivni snovi Trichoderma atroviride (sev I-1237) in Trichoderma asperellum (sev T34) imata podobne lastnosti. Tudi aktivni snovi benzovindiflupir in izopirazam imata podobne lastnosti. Ker je za snovi s podobnimi lastnostmi primerno časovno uskladiti ocenjevanje in postopek strokovnega pregleda Evropske agencije za varnost hrane, bi bilo treba dokumentacijo teh snovi državam članicam poročevalkam predložiti v istem časovnem okviru.
            
         
               (6)
            
            
               Glede na razpoložljive vire organov, pristojnih za izvedbo ocene vlog za obnovitev odobritev, ni mogoče izključiti, da bi zaradi prednostnega ocenjevanja snovi iz tega sklepa lahko potekla odobritev nekaterih drugih aktivnih snovi, preden se sprejme odločitev o obnovitvi odobritve takih snovi. V takih primerih bi bilo treba obdobje odobritve pravočasno podaljšati v skladu s členom 17 Uredbe (ES) št. 1107/2009.
            
         
               (7)
            
            
               Poleg združevanja podobnih aktivnih snovi na podlagi prednostnih nalog za njihovo ocenjevanje člen 18 Uredbe (ES) št. 1107/2009 določa tudi, da delovni program vključuje posebne elemente. Izvedbeni uredbi (EU) št. 844/2012 in (EU) št. 686/2012 izvajata točke od (a) do (e) in točko (f) drugega odstavka člena 18 Uredbe (ES) št. 1107/2009 –
            
         SKLENILA:
   Edini člen
   Delovni program iz Priloge k temu sklepu se sprejme.
   
      V Bruslju, 6. junija 2018
      
         
            Za Komisijo
         
         Vytenis ANDRIUKAITIS
         
            Član Komisije
         
      
   
   
      (1)  UL L 309, 24.11.2009, str. 1.
   
      (2)  Izvedbena uredba Komisije (EU) št. 540/2011 z dne 25. maja 2011 o izvajanju Uredbe (ES) št. 1107/2009 Evropskega parlamenta in Sveta glede seznama registriranih aktivnih snovi (UL L 153, 11.6.2011, str. 1).
   
      (3)  Izvedbena uredba Komisije (EU) št. 686/2012 z dne 26. julija 2012 o dodelitvi ocenjevanja aktivnih snovi, katerih odobritev poteče najpozneje 31. decembra 2018, državam članicam za namene postopka obnovitve (UL L 200, 27.7.2012, str. 5).
   
      (4)  Izvedbena uredba Komisije (EU) 2015/408 z dne 11. marca 2015 o izvajanju člena 80(7) Uredbe (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet in pripravi seznama kandidatk za zamenjavo (UL L 67, 12.3.2015, str. 18).
   
      PRILOGA
      
         (1)   
         
            Delovni program zadeva aktivne snovi, ki so bile odobrene v skladu z Uredbo (ES) št. 1107/2009 ter so navedene v delu C Priloge k Izvedbeni Uredbi (EU) št. 686/2012.
         
      
      
         (2)   
         Prednostne naloge za ocenjevanje vlog za obnovitev odobritev aktivnih snovi in združevanje podobnih aktivnih snovi, kot je določeno v členu 18 Uredbe (ES) št. 1107/2009, so naslednje:
         
                     (a)
                  
                  
                     Prednostno se ocenijo vloge za obnovitev odobritev aktivnih snovi, za katere se glede na njihove lastnosti pričakuje, da morda ne bodo izpolnjevale meril za odobritev iz točk od 3.6.2 do 3.6.5 in iz točke 3.7 Priloge II k Uredbi (ES) št. 1107/2009. Zato se take ocene izvedejo nemudoma ali čim prej.
                  
               
                     (b)
                  
                  
                     Prednostno se ocenijo vloge za obnovitev odobritev aktivnih snovi, ki so v delu E Priloge k Uredbi (ES) št. 540/2011 navedene kot kandidatke za zamenjavo, ki so glede na njihove lastnosti odobrene za največ sedem let. Prednostno se ocenijo vloge za obnovitev odobritev aktivnih snovi, navedenih v Prilogi k Izvedbeni uredbi 2015/408. Zato se take ocene izvedejo nemudoma ali čim prej.
                  
               
                     (c)
                  
                  
                     Ob upoštevanju podobnosti v njihovih zadevnih lastnostih, če so datumi predložitve dokumentacije različni, se obdobje odobritve po potrebi pravočasno podaljša v skladu s členom 17 Uredbe (ES) št. 1107/2009, da se ocenjevanje in postopek strokovnega pregleda Evropske agencije za varnost hrane časovno uskladita za naslednje snovi:
                     
                                 (i)
                              
                              
                                 fluksapiroksad, biksafen, sedaksan, penflufen in pentiopirad;
                              
                           
                                 (ii)
                              
                              
                                 dinatrijevi fosfonati in kalijevi fosfonati;
                              
                           
                                 (iii)
                              
                              
                                 evgenol, geraniol in timol;
                              
                           
                                 (iv)
                              
                              
                                 
                                    Trichoderma atroviride (sev I 1237) in Trichoderma asperellum (sev T34);
                              
                           
                                 (v)
                              
                              
                                 benzovindiflupir in izopirazam.
                              
                           
               
                     (d)
                  
                  
                     Obdobje odobritve aktivnih snovi, ki niso vključene v točki (a) in (b) in jim bo odobritev verjetno potekla preden se sprejme odločitev o obnovitvi odobritve takih snovi, in sicer iz razlogov, na katere vložnik nima vpliva, se pravočasno podaljša v skladu s členom 17 Uredbe (ES) št. 1107/2009.